НэхъыфI къагупсысакъым
ООН-м и Ассамблее Нэхъыщхьэм 2007 гъэм къыхилъхьа мы Iуэхур ехьэлIауэ щытащ щIэуэ ягъэува, къэщIэрэщIэжа демократиехэм я япэ дунейпсо конференцыр зэрырагъэкIуэкIрэ илъэс 20 зэрырикъум.
Къэралыгъуэ псоми ягъэлъэпIэн хуейуэ ООН-м мы ма- хуэр щIигъэувам и щхьэусыгъуэ нэхъыщхьэр дунейм цIыхуу тетым зэхуэдэ хуитыныгъэ яIэнырщ, демократием, цIыхум игъуэт гулъытэм дэнэ щIыпIи зыщегъэужьынырщ.
«Демократие» псалъэм къикIыр «цIыхубэм я тетыгъуэ» жиIэу аращ. Абы къегъэлъагъуэ сыт хуэдэ жылагъуэ Iуэху гъэпсыкIэми и лъабжьэр цIыхубэр зэкъуэту арэзы зытехъуа Iуэху еплъыкIэхэмрэ зэгурыIуэу къащта унафэхэмрэ я деж къыщежьэн зэрыхуейр. Демократием игъуэт гъуэгур сыт и лъэныкъуэкIи елъытащ цIыхубэ гупсысэкIэмрэ ахэр хуитыныгъэм зэрыхущыт щIыкIэмрэ.
Иджырей жылагъуэр демократием зэреплъ щIыкIэр къатщтэмэ, хэткIи нэрылъагъущ абы хуащI гулъытэр кIуэ пэтми нэхъ ин зэрыхъумрэ демократие хуитыныгъэм щIэбэнхэм я бжыгъэм къызэрыхэхъуэмрэ. ФокIадэм и 15-м ди республикэм и еджапIэхэм, курыт школхэм, библиотекэхэм цIыхубэ унафэ щIыкIэм теухуа «стIол хъурей» зэпсэлъэныгъэхэр, семинархэр, лекцэ гъэщIэгъуэнхэр щекIуэкIынущ. Абыхэм къыдэкIуэтей щIэблэр хагъэгъуэзэнущ дунейпсо демократием и щытыкIэм, и къалэн нэхъыщхьэхэм, тхыдэм къыхэщыж зэщIэхъееныгъэхэмрэ абыхэм я къежьапIэхэмрэ.
Жанхъуэт Зузэ.
